
SULTANUL AULIYA WAL 'ARIFIN QUTUB RABBANI 
HADHRAT KHWAJAH ABU YAZID AL-BISTAMI 

m ADHRAT Khwajah Abu Yazid Al-Bistami Rahmatullah 'alaih adalah 
seorang Syeikh yang teragung dalam bidang Tasawwuf dan Keruhanian, 
J / khususnya dalam perjalanan Tariqat menuju Hadhrat Allah Subhanahu 
Wa Ta'ala. Beliau telah menerima Nisbat 'Ilmu Batin dari Hadhrat Imam 
Ja'afar As-Sadiq Radhiyallahu 'Anhu yang merupakan salah seorang Imam yang 
teragung dari kalangan Ahli Bait Hadhrat Baginda Nabi Muhammad Rasulullah 
Sallallahu ' Alaihi Wasallam. 

Nama beliau ialah Taifur Bin 'Isa Bin Adam Bin Sarushan. Abu Yazid adalah 
nama Kuniyatnya. Beliau amat dikenali menerusi nama Kuniyatnya dan sering 
dipanggil dengan nama Bayazid. Datuk beliau pada asalnya adalah seorang Majusi 
yang menyembah api, kemudian telah bernasib baik diberikan Hidayah dan Nikmat 
oleh Allah Subhanahu Wa Ta'ala untuk memeluk Agama Islam. Bapa beliau adalah 
seorang yang amat dikenali dan dihormati di Bistam. 

Beliau hidup sezaman dengan Hadhrat Ahmad Khadhrawiyah Rahmatullah 
'alaih, Hadhrat Abu Hafs Rahmatullah 'alaih dan Hadhrat Yahya Bin Mu'az 
Rahmatullah 'alaih dan beliau juga pernah bertemu dengan Hadhrat Syafiq Balkhi 
Rahmatullah 'alaih. 

Beliau merupakan Ketua bagi Para Wali dan seorang Sultan bagi Para 'Arifin. 
Beliau juga merupakan salah seorang periwayat dan pemegang Sanad Hadits yang 
tinggi serta merupakan pengarang bagi banyak kitab-kitab yang berkaitan dengan 
'Ilmu Hadits Nabi Muhammad Rasulullah Sallallahu 'Alaihi Wasallam. 

Hadhrat Sultanul 'Arifin Abu Yazid Taifur Bin 'Isa Al-Bistami Rahmatullah 
'alaih merupakan salah seorang dari sepuluh Imam yang begitu disanjung tinggi 
oleh para pencinta 'Ilmu Tasawwuf. Tiada seorang pun sebelum beliau yang begitu 
memberikan penekanan yang tinggi dalam bidang 'Ilmu Tasawwuf ini. Pada diri 
beliau terdapat begitu banyak Keramat dan Maqamat yang terhasil menerusi amalan 
dan latihan Riyadhah dan Mujahadah. Dalam setiap masa dan keadaan beliau begitu 
mencitai 'Ilmu Tauhid dan begitu memberikan penumpuan terhadap bidang 'Ilmu 
tersebut. 

Beliau begitu mendahului dalam hal-hal Keruhanian dan Muraqabah 
sehinggakan Hadhrat Sayyid At-Taifah Junaid Al-Baghdadi Rahmatullah 'alaih telah 
berkata, 

"Hadhrat Abu Yazid di kalangan kami menduduki suatu maqam yang tinggi 
sepertimana kedudukan Hadhrat Jibril 'Alaihissalam di kalangan Para Malaikat." 

Hadhrat Sayyid At-Taifah Junaid Al-Baghdadi Rahmatullah 'alaih juga telah 
berkata, 

"Dalam medan Tauhid ini, penghujung bagi mereka yang menjalaninya 
adalah permulaan bagi orang Khurasan ini," sambil merujuk kepada Hadhrat 
Sultanul 'Arifin Abu Yazid Taifur Bin Tsa Al-Bistami Rahmatullah 'alaih. 

Semenjak awal perjalanannya dalam bidang Tasawwuf, beliau begitu rajin 
beribadah dan melakukan latihan-latihan Mujahadah dan Riyadhah Keruhanian. 
Diriwayatkan bahawa beliau telah berkata, 

"Selama tiga puluh tahun aku begitu giat menjalankan kegiatan Mujahadah 
dan aku telah dapati bahawa tiada yang lebih sukar dari mempelajari tentang 
Kesucian Agama dan menuruti segala pengajarannya, namun jika tidak disebabkan 
terdapatnya perbezaan pendapat dalam Agama yang suci ini aku telah hampir gagal 
dalam usahaku. Perbezaan pendapat dalam Kesucian Agama ini adalah Rahmat 
kecuali jika tidak terkeluar dari pengertian Tauhid." 


PENCARIAN KEBENARANNYA DAN KEBENARAN 

PENCARIANNYA 

A LLAH Subhanahu Wa Ta'ala telah meletakkan rasa cinta terhadap DiriNya 
dan pencarian Ma'rifat ZatNya di dalam hati Hadhrat Abu Yazid Al-Bistami 
Rahmatullah 'alaih semenjak beliau kecil lagi. Pada suatu hari ketika beliau 
berada di samping gurunya sedang mempelajari Al-Quran, ketika sampai pada 
Surah Luqman yang AyatNya berbunyi, 

" Inishkur Li Wali Walidaika," bermaksud, "Bersyukurlah kerana Aku dan 
kerana kedua ibubapamu." 

Ayat ini telah memberikan kesan pada hatinya, lalu beliau meminta izin dari 
gurunya untuk pulang ke rumah dan bertemu ibunya seraya berkata, 

"Saya telah sampai pada satu pengertian Ayat yang mana Allah Subhanahu 
Wa Ta'ala berfirman, "Bersyukurlah kerana Aku dan kerana kedua ibubapamu." 
Saya tidak dapat menunaikan hak berkhidmat untuk dua rumah. Oleh kerana 
Firman Ilahi ini saya begitu sedih, sama ada Ibu memohon dari Allah supaya saya 
tetap terus bersama Ibu ataupun menyerahkan diri saya untuk Allah Subhanahu Wa 
Ta'ala sahaja." 

Ibunya berkata, 

"Pergilah. Aku telah lepaskan engkau untuk Jalan Tuhan dan aku memaafkan 
kamu bagi segala hak-hakku." 

Setelah mendapat keizinan dari ibunya, Hadhrat Abu Yazid Al-Bistami 
Rahmatullah 'alaih telah keluar dari negeri Bistam dan pergi menyibukkan dirinya 
dengan beribadat di sebuah hutan dalam negeri Syam selama tiga puluh tahun. Di 
sana juga beliau giat menjalankan latihan Mujahadah dan Riyadhah Keruhanian. 
Beliau selalu berada dalam keadaan lapar dan ketika beliau bersolat, disebabkan 

dirinya yang begitu Khauf terhadap Tuhan serta mengagungkan Syari'at, dada 
beliau telah mengeluarkan bunyi yang seolah menggelegak. 

Hadhrat Sultanul 'Arifin Abu Yazid Taifur Bin 'Isa Al-Bistami Rahmatullah 
'alaih pernah berkata, 

"Pada suatu ketika, orang ramai memberitahu bahawa pada tempat yang 
sekian terdapat seorang Darwish yang Kamil. Daku telah pergi untuk melihatnya. 
Apabila aku sampai padanya aku melihat bahawa beliau meludah pada arah Qiblat. 

Pada waktu itu juga aku terus kembali dan aku berkata dalam hatiku, jikalau 
dalam Tariqat Darwish ini terdapat sebarang martabat tentulah dia tidak akan 
melakukan sesuatu yang bertentangan dengan Syari'at. Jauh rumahku dari Masjid 
adalah dalam jarak empat puluh langkah. Demi penghormatanku terhadap Masjid, 
aku tidak pernah sekalipun meludah dalam perjalananku." 

Beliau telah pergi bersafar ke Mekkah untuk menunaikan 'Ibadat Haji. Dalam 
perjalanannya, setelah beliau melangkah beberapa langkah lalu beliau pun bersolat 
Nafil dua raka'at. Beliau melakukan perkara ini dalam perjalanannya ke Mekkah 
yang mengambil masa selama dua belas tahun. Setelah tiba di Mekkah beliau 
berkata, 

"Rumah Tuhan bukanlah pintu gerbang Para Raja." 

Pada suatu ketika beliau telah pergi menghadiri musim Haji di Mekkah. 
Setelah selesai mengerjakan Haji beliau terus saja pulang menuju ke rumahnya tanpa 
melakukan Ziarah di Madinah Munawwarah. Kemudian, pada tahun yang 
berikutnya beliau telah pergi melakukan Ziarah Raudhah Hadhrat Nabi Muhammad 
Rasulullah Sallallahu ' Alaihi Wasallam di Madinah Munawwarah. Beliau berkata, 

"Menjadikan safar Madinah Munawwarah menuruti safar Mekkah 
Mukarramah adalah bertentangan dengan adab." 

Hadhrat Sultanul 'Arifin Abu Yazid Taifur Bin 'Isa Al-Bistami Rahmatullah 
'alaih pernah berkata, 

"Aku telah pergi ke Mekkah dan aku melihat sebuah Rumah yang berdiri 
berasingan. Aku berkata pada diriku, "Hajiku ini tidak diterima kerana aku telah 
melihat banyak batu yang seumpama ini." Aku telah pergi sekali lagi dan aku 
melihat sebuah Rumah yang juga Rumah Tuhan. Aku berkata, "Ini bukanlah hakikat 
Tauhid yang sebenarnya." Aku telah pergi kali ketiga dan aku melihat hanya Tuhan 
Rumah tersebut. Suatu suara datang membisik di hatiku, "Wahai Bayazid, jika 
engkau tidak melihat DiriNya, engkau tidak akan menjadi seorang Mushrik 
meskipun engkau dapat melihat seluruh Alam Maya, dan semenjak engkau melihat 
DiriNya, engkau adalah Mushrik meskipun buta penglihatanmu terhadap seluruh 
Alam Maya." Kerana disebabkan perkara itu aku pun bertaubat dengan sebanyak- 
banyaknya." 

Tatkala Hadhrat Abu Yazid pergi ke Madinah, ramai orang yang sama 
hendak pergi bersama beliau. Beliau berdoa kepada Allah supaya beliau 

ditinggalkan berseorangan dan orang lain itu jangan pergi bersama beliau. Doanya 
telah dimakbulkan Allah. 

Hadhrat Sultanul 'Arifin Abu Yazid Taifur Bin 'Isa Al-Bistami Rahmatullah 
'alaih pernah berkata, 

"Apa yang aku inginkan ialah pada Hari Qiyamat nanti, aku dapat berada 
dalam khemahku di tepi tebing Neraka supaya apabila aku melihatnya api Neraka 
akan menjadi sejuk dan aku menjadi sebab untuk kerehatan makhluk Tuhan." 

Hadhrat Sultanul 'Arifin Abu Yazid Taifur Bin 'Isa Al-Bistami Rahmatullah 
'alaih juga pernah berkata, 

"Aku telah melihat Allah dalam mimpiku. Aku pun bertanya, "Wahai Allah, 
apakah jalan untuk datang kepadaMu?" Dia berfirman, " Tinggalkan Nafsmu dan 
datang kepadaKu." 

Hadhrat Sultanul 'Arifin Abu Yazid Taifur Bin 'Isa Al-Bistami Rahmatullah 
'alaih menerima Nisbat Batin dan berguru dari Ruh Hadhrat Imam Ja'afar As-Sadiq 
Radhiyallahu 'Anhu yang wafat pada tahun 148 Hijrah manakala Hadhrat Abu 
Yazid Al-Bistami telah dilahirkan pada tahun 188 Hijrah dan wafat pada tahun 261 
Hijrah pada usianya 73 tahun. 

Beliau memperolehi Nisbat tersebut secara Zahir menerusi Hadhrat Ma'aruf 
Al-Karkhi Rahmatullah 'alaih yang memperolehinya menerusi Hadhrat Imam 'Ali 
Ridha Radhiyallahu 'Anhu yang memperolehinya menerusi Hadhrat Imam Musa 
Al-Kazim Radhiyallahu 'Anhu yang memperolehinya dari Hadhrat Imam Ja'afar As- 
Sadiq Radhiyallahu 'Anhu. 

Pada suatu ketika sedang beliau bermuraqabah di Kubur Hadhrat Imam 
Ja'afar As-Sadiq Radhiyallahu 'Anhu, Ruh Hadhrat Imam Ja'afar As-Sadiq 
menyuruh beliau membawa sebuah buku yang terletak di almari dalam biliknya. 
Hadhrat Abu Yazid Al-Bistami Rahmatullah 'alaih betanya di manakah letaknya 
almari itu? 

Gurunya berkata, 

"Kamu telah bertahun-tahun lamanya bersama aku tetapi kamu tidak tahu 
tempat almari itu." 

Hadhrat Abu Yazid Taifur Al-Bistami Rahmatullah 'alaih menjawab, 

"Selama ini aku tidak pernah memandang ke atas atau ke bawah dalam bilik 

itu." 


Gurunya berkata, 

"Kamu telah cukup maju dan kembalilah ke Bistam, di sana kamu akan 
menjadi maju dan masyhur lagi dalam bidang Keruhanian ini." 

KESEMPURNAAN SIFATNYA DAN SIFAT 
KESEMPURNAANNYA 

T ELAH menjadi kebiasaan kepada Hadhrat Abu Yazid Al-Bistami Rahmatullah 
'alaih iaitu apabila dia hendak masuk ke Masjid, dia akan berhenti di pintu 
Masjid itu beberapa ketika dan menangis. 

Apabila orang bertanya kenapa beliau berlaku demikian? Hadhrat Abu Yazid Al- 
Bistami Rahmatullah 'alaih menjawab bahawa ketika itu dia menganggap dirinya 
lebih kotor daripada perempuan yang sedang haidh dan khuatir Masjid itu akan 
kotor apabila beliau masuk ke dalam. 

Pada suatu hari sedang beliau berjalan di lorong yang penuh dengan orang 
ramai, beliau dalam keadaan Fananya telah berteriak, 

"Aku Allah, kenapa kamu semua tidak menyembah aku?" 

Orang menganggap beliau sebagai gila. Pengikut-pengikutnya terus 
meninggalkan beliau. Selepas itu beliau ternampak sebuah tengkorak yang padanya 
tertulis perkataan ini, 

"Aku tidak mempunyai telinga untuk mendengar perkataanNya, tidak ada 
mata untuk melihat cahaya keindahanNya dan tidak ada lidah untuk memujiNya." 

Hadhrat Abu Yazid Al-Bistami Rahmatullah 'alaih bertempik lalu jatuh 
pengsan. Apabila sedar, beliau terus mencium tengkorak itu dan berkata bahawa 
tengkorak itu ialah tengkorak orang Sufi yang telah Fana seluruhnya dalam 
mengingati Allah. 

Hadhrat 'Isa Al-Bistami Rahmatullah 'alaih pernah berkata, 

"Aku telah tinggal bersama Hadhrat Abu Yazid selama tiga puluh tahun dan 
tidak pernah mendengar dia bercakap. Dia duduk dengan kepalanya antara dua 
lututnya. Kadangkala dia mengangkat kepalanya, mengeluh dan kembali berbuat 
seperti semula lagi." 

Hadhrat Abu Yazid Al-Bistami Rahmatullah 'alaih telah berkata, 

"Selama tiga puluh tahun aku mencari Tuhan, tatapi apabila aku fikir dan 
pandang dengan teliti, aku dapati pada hakikatnya Allah yang mencari dan aku 
yang dicari." 

Hadhrat Abu Yazid Al-Bistami Rahmatullah 'alaih juga telah berkata, 

"Selama tiga puluh tahun lamanya aku mengamalkan membasuh mulut tiga 
kali sebelum aku duduk menyebut nama Allah." 

Orang telah bertanya kepada Hadhrat Abu Yazid Al-Bistami Rahmatullah 

'alaih, 

"Apakah pendapat kamu yang menjadi penghalang besar dalam menuju 

Allah? 

Hadhrat Abu Yazid Al-Bistami Rahmatullah 'alaih menjawab, 

"Tanpa kehendakNya, sangat susah untuk menhghadapkan hati kepadaNya 
dan jika dengan kehendakNya, senang sahaja berjalan menuju Dia itu." 

Pernah suatu ketika Hadhrat Abu Yazid Al-Bistami Rahmatullah 'alaih 
hendak pergi ke Mekkah. Dalam perjalanan beliau telah berjumpa dengan seorang 
lelaki dari Zanj. 

Orang itu berkata kepadanya, 

"Tuan telah tinggalkan Allah di Bistam dan sekarang hendak pergi ke 
Mekkah." 

Mendengarkan perkataan orang itu, Hadhrat Abu Yazid Al-Bistami 
Rahmatullah 'alaih pun kembali ke Bistam di tempat tinggalnya. Dalam ketika yang 
lain pula, sedang beliau dalam perjalanannya menuju ke Mekkah, beliau telah 
bertemu dengan seorang yang miskin. 

Orang itu bertanya kepada Hadhrat Abu Yazid Al-Bistami Rahmatullah 

'alaih, 

"Berapakah wang yang ada padamu?" 

Hadhrat Abu Yazid Al-Bistami Rahmatullah 'alaih menjawab, 

"Dua ratus dinar." 

Orang itu meminta wang itu kerana katanya anaknya sedang kelaparan dan 
menyuruh Hadhrat Abu Yazid Al-Bistami Rahmatullah 'alaih berjalan 
mengelilinginya sebanyak tujuh kali dan jika berbuat demikian, Hadhrat Abu Yazid 
Al-Bistami Rahmatullah 'alaih akan mendapat banyak manafaat. Hadhrat Abu Yazid 
Al-Bistami Rahmatullah 'alaih mematuhi kehendak orang itu. Selepas beliau 
melakukan perkara itu, beliau semakin bertambah maju dan bersinar dalam 
pengalaman Keruhaniannya. Perkataan yang diucapkan oleh beliau menjadi 
semakin tinggi maksudnya sehingga sukar untuk difahami oleh orang lain. Ramai 
yang menuduh dia sesat dan telah dihalau dari Bistam. 

Pada ketika itu beliau berkata, 

"Itulah tempat yang paling baik dan penduduknya yang paling jahat ialah 
Abu Yazid." 

Dalam penyembahannya terhadap Allah, Hadhrat Abu Yazid Al-Bistami 
Rahmatullah 'alaih menutup semua lubang dan liang pada dinding biliknya agar 
suara di luar tidak kedengaran, maka dengan itu tidak ada yang mengganggu 
fikirannya untuk menerima ilham-ilham dari Allah Ta'ala. 

Telah diriwayatkan bahawa pada suatu ketika Hadhrat Abu Yazid Al-Bistami 
Rahmatullah 'alaih sedang memagang sebiji buah epal, lalu beliau berkata, 

"Alangkah baiknya!" 

Lalu beliau terdengar suara Ketuhanan berkata, 

"Tidakkah engkau malu memuji buah epal itu padahal segala pujian itu 
adalah untuk Aku sahaja?" 

Beliau terus merasa bersalah dan sebagai hukuman bagi dirinya, beliau tidak 
mengalami keseronokan dalam ibadah Solatnya selama empat puluh hari. Setelah 
itu, beliau membuat keputusan tidak mahu makan buah-buahan di Bistam. 

Adalah diriwayatkan juga bahawa Hadhrat Abu Yazid Al-Bistami 
Rahmatullah 'alaih telah menjalankan Riadhah latihan Keruhanian Kesufian di 
sebuah Masjid yang sama selama empat puluh tahun penuh. 

Seorang pernah bertanya kepada Hadhrat Abu Yazid Al-Bistami Rahmatullah 

'alaih, 

"Apakah pada pendapat kamu yang menjadi penghalang besar dalam menuju 
Allah?" 


Hadhrat Abu Yazid Al-Bistami Rahmatullah 'alaih menjawab, 

"Tanpa kehendakNya adalah sangat susah untuk menghadapkan hati 
kepadaNya, dan jika dengan kehendakNya senang sahaja berjalan menuju Dia itu." 


KERAMAT KEMULIAANNYA DAN KEMULIAAN KERAMATNYA 

H ADHRAT Abu Turab Al-Bakhsyi Rahmatullah 'alaih selalu menasihatkan 
murid-muridnya supaya menziarahi Hadhrat Syeikh Abu Yazid 
Rahmatullah 'alaih kerana beliau itu jauh lebih tinggi darjatnya dan dengan 
selintas pandangannya pun telah cukup memberi manafaat kepada orang yang 
menziarahnya. 

Seorang dari murid Hadhrat Abu Turab Al-Bakhsyi Rahmatullah 'alaih 
enggan melawat Hadhrat Syeikh Abu Yazid Rahmatullah 'alaih kerana katanya, 

"Saya melihat Tuhan Abu Yazid itu tiap-tiap hari. Apa manafaat yang dapat 
dia beri kepada saya?" 

Hadhrat Abu Turab Al-Bakhsyi Rahmatullah 'alaih pun berkata, 

"Hingga kini kamu hanya melihat Tuhan menurut pandanganmu sahaja, 
denganmenerusi Abu Yazid kamu akan melihat Tuhan sebagaimana Dia sepatutnya 
dilihat. Pandangan itu ada berperingkat-peringkat. Adakah kamu tahu bahawa di 
Akhirat kelak Allah Ta'ala akan menunjukkan lebih sinarnya kepad Nabi dan 
kurang sedikit kepada yang lain?" 

Maka barulah murid itu mahu bersama gurunya pergi menziarahi Hadhrat 
Syeikh Abu Yazid Rahmatullah 'alaih. Apabila sampai ke rumah Hadhrat Syeikh 
Abu Yazid Rahmatullah 'alaih, mereka dapati beliau telah pergi mengambil air. 
Mereka pun pergi ke tempat Hadhrat Syeikh Abu Yazid Rahmatullah 'alaih 

mengambil air. Apabila sampai sahaja, murid itu pun melihat Hadhrat Syeikh Abu 
Yazid Rahmatullah 'alaih. Tak semena-mena dia pun bertempik, jatuh pengsan lalu 
mati. 


Hadhrat Abu Turab Al-Bakhsyi Rahmatullah 'alaih bertanya kepada Hadhrat 
Syeikh Abu Yazid Rahmatullah 'alaih, 

"Kenapa ini Abu Yazid? Dengan sekilas pandangan sahaja tuan telah 
membunuh muridku?" 

Hadhrat Syeikh Abu Yazid Rahmatullah 'alaih menjawab, 

"Muridmu ini sangat tinggi dan maju darjatnya, hanya satu tingkat sahaja lagi 
untuknya sampai ke sinaran yang terakhir itu. Setelah dia memandang aku, dia pun 
sampai ke tingkat yang tinggi itu lalu dia pun menyaksikan tingkatan yang terakhir 
itu. Tetapi oleh kerana badannya tidak sanggup menahan keadaan tingkatan yang 
tinggi itu, maka dia pun mati. Ingatkah kamu akan kisah Zulaikha dan dayang- 
dayangnya, apabila mereka melihat kecantikan Hadhrat Nabi Yusuf 'Alaihissalam, 
mereka terpesona dan dengan tidak sedar mereka telah terpotong jari-jari mereka 
dengan pisau yang ada di tangan mereka itu. Kerana sangat terpesona dengan 
kecantikan Hadhrat Nabi Yusuf 'Alaihissalam, mereka tidak sedar terhadap badan 
mereka lagi." 

Hadhrat Yahya Bin Ma'adhz Ar-Razi Rahmatullah 'alaih pernah menulis 
kepada Hadhrat Syeikh Abu Yazid Rahmatullah 'alaih dan bertanya soalan berikut, 

"Apakah pendapat tuan tentang seorang yang telah meminum dari piala yang 
kekal dan sangat mabuk hingga kesannya sampai ke tempat yang kekal?" 

Hadhrat Syeikh Abu Yazid Rahmatullah 'alaih menjawab, 

"Ada seorang yang meminum tiap-tiap hari air dari dua dunia (Dunia dan 
Akhirat) tetapi masih juga hendak minum lagi." 

Hadhrat Yahya Bin Ma'adhz Ar-Razi Rahmatullah 'alaih mengirim pula satu 
lagi perutusan yang berbunyi seperti berikut, 

"Saya ingin hendak menyampaikan sesuatu kepada tuan dan akan saya 
sampaikan bila kita berdua duduk di Syurga kelak, dan saya juga akan mengirim 
kepada tuan sepotong kuih yang dihiasi dengan air Syurga untuk tuan 
memakannya. " 

Hadhrat Syeikh Abu Yazid Rahmatullah 'alaih menjawab, 

"Di mana sahaja Allah itu dikenang, maka di situ adalah Syurga dan semua 
percakapan di situ adalah lebih bernilai daripada rahsia yang paling besar yang 
diceritakan di bawah pohon di Syurga. Berkenaan kuih itu, aku tidak mahu 
memakannya kerana aku tidak tahu sama ada tepung yang dengannya kiuh itu 
dibuat benar-benar didapati secara halal. Aku syak wasangka terhadap 
kebersihannya." 

Setelah menerima jawapan itu, Hadhrat Yahya Bin Ma'adhz Ar-Razi 
Rahmatullah 'alaih pergi ke tempat Hadhrat Syeikh Abu Yazid Rahmatullah 'alaih 
tetapi beliau tidak ada di rumah. Ditunggunya sehingga malam tetapi beliau belum 
juga pulang. Keesokannya Hadhrat Yahya Bin Ma'adhz Ar-Razi Rahmatullah 'alaih 
mendapati Hadhrat Syeikh Abu Yazid Rahmatullah 'alaih berada di tanah 
perkuburan, sedang tegak berdiri Solat. Beliau berdiri tegak sepanjang malam. 

Setelah selesai Solat, beliau terdengar Hadhrat Syeikh Abu Yazid Rahmatullah 
'alaih berdoa, 

"Aku berlindung kepadaMu Ya Allah, dan aku ingin tahu rahsia di sebalik 
peringkat tinggi yang aku alami malam tadi." 

Hadhrat Yahya Bin Ma'adhz Ar-Razi Rahmatullah 'alaih lalu mengucapkan 
Salam kepada Hadhrat Syeikh Abu Yazid Rahmatullah 'alaih dan bertanya apakah 
pengalaman beliau malam itu? 

Hadhrat Syeikh Abu Yazid Rahmatullah 'alaih menjawab, 

"Tuhan hendak memberi dua puluh kurniaan kepadaku tetapi aku enggan 
menerimanya kerana semuanya itu menjadi hijab antara Dia dan aku." 

Hadhrat Yahya Bin Ma'adhz Ar-Razi Rahmatullah 'alaih berkata, 

"Kenapa tuan tidak minta Ma'rifat?" 

Hadhrat Syeikh Abu Yazid Rahmatullah 'alaih bertempik dan berkata, 

"Jangan, aku berasa malu meminta itu kerana aku tidak mahu kenal Dia. Dia 
yang sebenarnya mengenal DiriNya. Aku tidak mahu campur tangan dalam 
KeesaanNya. Aku harap jangan ada orang yang hina sepertiku ini hendak campur 
tangan dalam majlis Tuhan Yang Esa itu. Adalah menjadi harapan Tuhan bahawa 
jangan ada yang lain kecuali Dia jua yang patut mengenal DiriNya." 

Hadhrat Yahya Bin Ma'adhz Ar-Razi Rahmatullah 'alaih meminta Hadhrat 
Syeikh Abu Yazid Rahmatullah 'alaih membahagikan sedikit pengalaman 
Keruhaniannya. 

Hadhrat Syeikh Abu Yazid Rahmatullah 'alaih berkata, 

"Ingatlah, jika sekiranya kebajikan yang dilimpahi Allah kepada Adam, 
kesucian Malaikat Jibrail 'Alaihissalam, kemuliaan Nabi Ibrahim 'Alaihissalam, 
rindu dendam Nabi Musa 'Alaihissalam dan cinta Nabi Muhammad Sallallahu 
'Alaihi Wasallam dikurniakan kepadamu, maka janganlah kamu suka kerana 
semuanya itu adalah hijab. Carilah Dia dari Dia sahaja, maka yang lain itu semuanya 
kamu akan dapat." 

PENCAPAIAN 'URUJNYA DAN 'URUJ PENCAPAIANNYA 

H ADHRAT Syeikh Abu Yazid Rahmatullah 'alaih telah menceritakan sendiri 
pengalamannya tentang apa yang dicapainya dalam bidang Keruhanian 
seperti berikut, 

"Apabila Allah melepaskan dan memisahkan aku dari semua makhluk dan 
Dia mengurniakan aku dengan sinaranNya dan aku telah diberitahu tentang rahsia- 
rahsiaNya, maka terlihatlah olehku akan Allah itu dengan mata hatiku. Apabila aku 
bandingkan Nur Allah dengan diriku, maka terasa hina dan tidak bernilainya aku. 
Di hadapan KesucianNya, aku adalah tidak suci. Aku dapati bahawa hanya dengan 
adanya kekurniaan Allah untuk memberi daya upaya kepada kita untuk melakukan 
latihan Keruhanian itu sahaja, maka kita dapat melakukannya. Oleh itu, pelaku pada 
hakikatnya ialah Allah Ta'ala jua. 

Apabila Allah memfanakan aku dan membawa aku Baqa denganNya dan 
membuka hijab yang mendinding aku dengan Dia, maka aku pun dapat 
memandangNya dan ketika itu hancur leburlah pancainderaku dan tidak dapat 
hendak berkata apa-apa. Hijab keegoan diri tersingkap dan aku berada pada 
keadaan itu beberapa lama tanpa pertolongan sebarang pancaindera. Kemudian 
Allah kurniakan aku mata Ketuhanan dan telinga Ketuhanan dan aku dapati segala- 
galanya adalah di dalam Dia jua. 

Aku memohon supaya berada dalam Dia. Aku pun diperintahkan supaya 
keluar dari bidang Syari'at. Dalam Dia itu, aku meminta kepadaNya dan bermohon 
kepadaNya agar Dia berada di sampingku dan jauh dari manusia dan hal-hal 
keduniaan dan apa sahaja selain Dia. Allah pun mengurniakan kepadaku 
RahmatNya dan masuklah aku ke dalam bidang Tauhid dan di situ aku diberitahu 
bahawa semenjak peristiwa itu kehendakku adalah kehendak Dia jua. 

Aku pun masuk ke dalam suatu kehidupan yang tidak ada mati-mati lagi dan 
wujud aku adalah kekal. Kemudian, suara Ketuhanan memberitahuku bahawa 
makhluk ingin hendak melihatku. 

Aku menjawab, 

"Aku hendak melihat Engkau sahaja, tidak mahu melihat yang lain. Tetapi 
sekiranya sudah kehendakMu supaya makhluk melihatku, maka aku patuh kepada 
perintahMu. Aku berdoa agar Engkau kurniakan kepadaku Wahdaniyat 
KeesaanMu, agar apabila makhluk melihatku, mereka akan menumpukan 
pandangan mereka kepada kejadianMu dan kepadaMu dan aku menjadi 
pengantara antara Engkau dengan kejadian makhluk Engkau". 

Allah memperkenankan doaku. Semenjak itu, dalam keadaan itu, makhluk 
nampak oleh aku. Aku keluar selangkah dari bendul Ketuhanan itu tetapi aku berasa 
lemah lalu jatuh. 

Terdengar suara Ketuhanan berkata, 

"Bawa kembali kekasihKu kepada Aku, kerana dia tidak dapat hidup tanpa 
Aku dan tidak dapat bergerak selangkah pun tanpa Aku." 

Hadhrat Syeikh Abu Yazid Al-Bistami Rahmatullah 'alaih pun berdoa, 

"Ya Allah, buangkanlah hijab antara aku dan Engkau, agar Wujudku tidak 
berpisah dari WujudMu. Oh Tuhan, kemiskinan dan puasa telah membawaku 
hampir kepadaMu. Aku tahu Engkau sahaja melalui RahmatMu." 


UCAPAN HIKMAHNYA DAN HIKMAH UCAPANNYA 

H ADHRAT Sultanul 'Arifin Syeikh Abu Yazid Al-Bistami Rahmatullah 
'alaih pernah berkata: 

1. "Aku ini adalah hamba Allah, kenapa pula kehendakku mendahului 
kehendakNya?" 

2. "Aku bersyarah selama empat puluh tahun, tidak seorang pun yang dapat 
maju melalui syarahanku itu kecuali jika Allah menghendaki supaya orang itu 
maju dalam bidang Keruhanian itu tanpa syarahanku." 

3. "Siapa yang dikasihi Allah, dia akan diberi penderitaan." 

4. "Bersama dengan orang-orang Salih itu adalah lebih baik dari melakukan 
amalan Salih. Bersama dengan Syaitan itu adalah lebih hina dari melakukan 
perbuatan yang keji." 

5. "Jangan bergantung dengan usahamu, tetapi bergantunglah dengan Rahmat 
Allah." 

6. "Anggaplah kekuatan hidupmu itu hanya untuk hari ini, tidak lebih dari itu." 

7. "Kasih kepada Allah akan menyebabkan kamu lupakan Dunia ini dan 
Akhirat." 

8. "Berpuasa itu mendatangkan Rahmat." 

9. "Buangkanlah keseronokan dan tuntutlah usaha, inilah Tasawwuf." 

10. "Kelazatan berdampingan dengan Allah itu tidak akan aku tukarkan dengan 
kerajaan Dunia." 

11. "Jangan uji Tuhan dengan sebuku dua roti." 

12. "Hendaklah engkau rasai dirimu tu sebagai kosong." 

13. "Aku memohon RahmatNya dari Pemberi Rahmat dan bukan memohon 
Mukjizat Keramat." 

14. "Apa sahaja yang aku dapat adalah kerana kekurniaan Allah dan bukan 
kerana usaha dan amalan Keruhanianku." 

15. "Kalau aku pinta satu lepas satu permintaan dari Allah, Dia menjauhkan 
diriNya dariku, tetapi bila aku inginkan pandanganNya, aku pun lupa segala 
permintaanku dan berkata, 

"Ya Allah, jadilah kepunyaan Abu Yazid dan lakukanlah apa yang 
Engkau suka kepadanya." 

16. "Orang yang tidak merasa lazat dalam menyembah Allah akan menghabiskan 
masanya dalam hal-hal Keduniaan, tetapi orang yang lazat dalam mengenang 
Allah menasihatkan mereka yang ingin menuju Allah supaya menghindarkan 
makhluk. Bersama dengan orang ramai itu adalah membuat seseorang 
lupakan Allah." 

